РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/45-24

20. мај 2024. године

Б е о г р а д

ЗАПИСНИК

ДРУГЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 13. МАЈА 2024. ГОДИНЕ

 Седница је почела у 11,10 часова.

 Седници је председавала Снежана Пауновић, председник Одбора.

 Поред председавајућег, седници су присуствовали: Милољуб Албијанић, Живан Бајић, Ана Белоица Мартаћ, Станислава Јаношевић, Тијана Давидовац, Никола Радосављевић, Горан Николић, Мирослав Кондић, Драган Станојевић, Далибор Јекић, Жељко Веселиновић, Жарко Ристић, проф. др Слободан Цвејић и доц. др Биљана Ђорђевић, чланови Одбора.

 Седници нису присуствовали чланови Одбора: Живота Старчевић и Зоран Сандић, нити њихови заменици.

 Седници је присуствовао народни посланик Душан Бајатовић који није члан Одбора, као и чланови Одбора за заштиту животне средине: Милимир Вујадиновић, председник Одбора, Душан Марић, Бојан Торбица, Санела Страиновић, Оливера Денић, Драгана Арсић, Иван Карић и Мила Поповић, чланови Одбора.

 Седници су, на позив председника, присуствовали: Артур Лорковски, директор Секретаријата Енергетске заједнице, Дирк Бушле (*Dirk Buschle*), заменик директора, Бранислава Марсенић Максимовић, експерт за гас и Јасмина Трхуљ, руководилац Групе за ектричну енергију у Секретаријату ЕнЗ; из Министарства рударства и енергетике: Дубравка Ђедовић Хандановић, министар, Вељко Ковачевић, државни секретар, Јована Јоксимовић – помоћник министра за медјународну сарадњу и ЕУ интерграције, Раде Мрдак, Александар Златковић и Драгиша Лазаревић, саветници министра; из Министарства животне средине Душан Чаркић, помоћник министра и Драгана Радуловић, из Одељења за климатске промене: Дејан Поповић, председник Савета Агенције за енергетику Републике Србије и чланови Савета АЕРС Дејана Стефановић Костић, Негица Рајаков, Горан Петковић и Аца Марковић; проф. др Борис Думнић, председник Републичке комисије за енергетске мреже, др Драган Вељић, члан комисије, и Владимир Кљајић, секретар.

 На предлог председника, Одбор је једногласно утврдио следећи

Д н е в н и р е д:

 1. Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике (10 број 06-995/24 од 11. априла 2024. године);

 2. Одређивање два члана и два заменика члана делегације за учешће на састанцима Парламентарног пленума Енергетске заједнице (10 број 114-944/24 од 8. априла 2024. године).

**Прва тачка дневног реда:** Представљање Годишњег извештаја Секретаријата Енергетске заједнице о напретку Републике Србије у имплементацији прописа из области енергетике

 У уводним напоменама, Артур Лорковски, директор Секретаријата Енергетске заједнице, захвалио се на одличној сарадњи која постоји са Mинистарством, Народном слупштином, регулаторним органима и другим српским институцијама. Из перспективе Секретаријата Енергетске заједнице Србија је најбоље рангирана уговорна страна у примени прописа Енергетске заједнице у 2023. години. Национали оператор преносног система ЕМС је само правно и функционално раздвојен. Изменама и допунама Закона о енергетици усвојеним у јулу 2023. године формирана је назависна Републичка комисија за енергетске мреже за вршење контроле над операторима преносног система за електричну енергију и гас. Овим изменама Србија је направила велики корак ка окончању раздвајања својих оператора преносног система. Тржиште дан унапред је у функцији од 2016. године, а нагласио је да је у јулу 2023. године покренуто унутар дневно тржише електричне енергије. Државна компанија Електропривреда Србије (ЕПС) наставља да буде доминантан играч на српском тржишту електричне енергије. Обављене су консултације са Владом Србије у вези Нацрта националног енергетског и климатског плана. Секретаријат ЕнЗ је дао коментаре у убрзаном поступку. Србија треба да транспонује Уредбу о складиштењу гаса. Испунила је циљеве за складиштење гаса које је утврдио Сејкретаријат ЕнЗ ради спречавања поремећаја у снабдевању гасом због ванредне ситуације на тржишту гаса. Када је реч о енергији и клими, Србија је две трећине законодавства ЕУ транспоновала и имплементирала. Ако се мери и узима у обзир тај фактор, начин на који се мери напредак ка испуњавању услова за чланство у ЕУ, Србија је прешла две трећине пута. Оценио је да је то за сада велики успех, али да остаје још једна трећина, вероватно и најтежа. У поређењу са другим земљама види се изузетан напредак који је постигнут. Када је реч о интеграцији тржишта електричне енергије, ЕнЗ је усвојила пакет прописа у децембру 2022. године који омогућава убразану интеграцију у тржиште електричне енергије ЕУ од 1. јануара 2026. године. То је циљ који још увек постоји и који се жели постићи, а такође постоји жеља да Србије и земаље Западног Балкана буду у стању да приступе тржишту електричне енергије ЕУ од 1. јануара 2026. године. Нацрт закона је припремљен и био је предмет консултација са Секретаријатом ЕнЗ, али предстоји процес усвајања у парламенту. Оператори дистрибутивних система су раздвојени у складу са правним тековинама, што је кључни елемент за обезбеђивање адекватне тржишне инфраструктуре у електричној енергији. Уредба РЕМИТ је адекватно транспонована и спроведена у Србији. Међутим, доминантан положај ЕПС-а на малопродајном тржишту је повећан и треба предузети нешто у том погледу (од 1. маја 2024. године почела је примена одредби Закона о промени снабдевача). Алокација капацитета са Бугарском и Хрватском се одвија преко ЈАО-а, као и заједничке аукције на осталим границама. Из перспективе и са становишта стварања регионалног тржишта и спајања са тржиштем ЕУ, оно што треба решити јесте питање зашто нема алокације капацитета са Косовом и то је предмет процедуре и усклађености у оквиру ЕнЗ.

 У сектору гаса напредак је мање видљив. Ни један од оператора транспортног система у Србији није сертификован у складу са прописима ЕнЗ. Измене и допуне Закона о енергетици усвојене 2023. године треба да омогуће раздвајање предузећа Транспортгас Србија по моделу независног оператора система. Истакао је да жели да подстакне Владу и Парламент да се сектор гаса усклађују са законодавством ЕУ. Створен је простор за адекватно раздвајање оператора преносног система за гас у Србији, али процес још увек предстоји. Оператор система складиштења гаса није раздвојен и његова сертификација се према Уредби о складиштењу гаса очекује у будућности. Дистрибуција није раздвојена у складу са Директивом о гасу и то ће бити бити предмет даљих побољшања. Интерконектор Србија – Бугарска је завршен и оперативан, што је одлична ствар за Србију. Тиме се обезбеђује сигурност снабдевања гасом у будућности.

 У области декарбонизације сектора енергетике се види да је Србија предводник и на том пољу у односу на друге земље. Нацрт националног енергетског и климатског плана Србије је предат Секретаријату ЕнЗ, дати су комнетари који се могу видети на интернет страници Секретаријата ЕнЗ. Очекује се да ће исти бити уважени у изради завршног документа. Када је реч о обновљивој енергији, аукције су интегрисане на основу новоусвојеног Закона о енергетици и то је од кључног значаја. Србија је успешно применила функционални систем гаранција порекла за електричну енергију који укључује и усвајање правила о начину прорачуна и приказивања удела свих врста извора енергије у продатаој електричној енергији и извештаје о националном резидуалном миксу. Међутим, постојећи законски оквир предвиђа издавање гаранција порекла само за обновљиву електричну енергију без обухватања других носилаца енергије како то захтева Директива о обновљивим изворима енергије. Што се тиче енергетске ефикасности, циљ који је усвојен у децембру 2022. године је адекватно транспонован у Национални енергетски и климатски план. Тековине у енергетској ефикасности су углавном имплементиране и подзаконски акти тек треба да се обезбеде.

 Када је реч о сигурности снабдевања електричном енергијом, гасом и нафтом, ниво усклађености у области електричне енергије веома висок, што није случај за гас и нафту. Србија је оставарила напредак када је реч о залихама нафте и нафтних деривата, усвојила законе и подзаконска акта о залихама нафте и формира обавезне резерве нафте, али није испунила обавезу о ванредним залихама нафте за 90 дана нето увоза или 61 дан националне потрошње.

 И даље постоји прекрашај који је утврдио Министарски савет Енергетске заједнице у вези са непотпуном транспозицијом измењене Директиве о процени утицаја на животну средину. Крајем 2023. године је истекао режим искључивања одређених термоелектрана. Термоелектрана Морава, која је раније већ достигла лимит коришћења од 20 хиљада сати, од раније је у прекршајном поступку. Од 1. јануара 2024. године све јединице раде у супротности са Директивом о великим ложиштима.

 Закључио је да фокус треба да буде на траспозицији и имплементацији пакета прописа о интеграцији тржишта електричне енергије и да постоји потреба за брзом транпозицијом Уредбе о сигурности снабдевања гасом и Уредбе о складиштењу гаса, без даљег одлагања. Процене утицаја на животну средину још увек нису регулисане на усаглашен начин, што би требало решити без даљег одлагања. Влада треба да обезбеди да ЕМС и СИПЕКС испоштују своје законске обавезе у процесу спајања тржишта са ЕУ. Србија (АЕРС) треба да сертификује операторе за пренос и складиштење гаса, да омогући приступ трећим странама на тачкама интерконекције и да уклони све друге препреке за нове учеснике на тржитшу. Усвајање коначног НЕКП-а у складу с препорукама Секретаријата ЕнЗ се очекује ускоро. Поновио је да се нада и очекује, и да ће бити предмет дискусије са АЕРС, да треба да се обезбеди раздвајање оператора мрежа и приступ трећих страна интерконектованим тачкама за транспорт природног гаса.

 Очекује се подршка Народне скупштине када је реч о организовању процеса усвајања докумената и позвао је представнике Парламента Србије да учествују у Парламентарном пленуму Енергетске заједнице који ће се одржати 23. маја у Бечу, где постоји простор и платформа за дискусију са представницима парламената о пројектима који се тренутно имплементирају. Најважнији је пројекат одређивања цене угљеника који је од кључног значаја за сектор енергетике који је заснован на угљу и изразио наду да ће параламенти дати подстицај расправи о овим темама.

 Дубравка Ђедовић Хандановић, министар рударства и енергетике, истакла је да је Енергетска заједница означила Србију као лидера у спровођењу реформи у енергетици у 2023. години. Србија је највише напредовала у области декарбонизације, али и генерално у реформама које су спроведене у енергетском сектору. Највећи напредак од свих уговорних страна у претходној години остварила је Србија, са више од 63% испуњених обавеза. Што се тиче декарбонизације енергетског сектора, учинак Србије у енергетској ефикасности био је 79%, у области обновљивих извора енергије 63%, у управљању 61%, што су најбољи резултати у ЕнЗ. Након измена и допуна Закона о коришћењу обновљивих извора енергије, успешно је спроведена највећа организована аукција за доделу тржишних премија за обновљиве изворе енергије у овом региону. Истакла је да то нису оствариле ни неке велике европске земље, као што је Велика Британија, која је прошле године имала тај процес неуспешан. Резултат је било више од милијарду евра приватних инвестиција у девет ветро и соларних електрана капацитета 711 MW, од којих ће прве бити на мрежи ове године, и то пет соларних и једна ветро-електрана, и уз двоструко нижу цену електричне енергије од до тада тржишне цене која је остварена у овом поступку. На основу трогодишњег плана и аукција до 2025. године, план је да се обезбеди 1300 MW нових капацитета, док је план у овој години да се понуди 400 MW нових капацитета, што зависи од анализа које треба да се спроведу. Ово је веома важно за економски раст, јер ће генерисати инвестиције у вредности од неколико милијарди евра у наредних неколико година. У најскорије време се отвара нови ветропарк ,,Кривача“. Поступак аукције је био дигитализован, ефикасан и транспарентан, спроведен уз подршку европских партнера. Успешно спровођење овог процеса је важан корак у преласку на чистије изворе енергије уз повећање производње електричне енергије.

 Захваљујући именама и допунама Закона о коришћењу обновљивих извора енергије, основана је прва Енергетска задруга Електропионир, која је направила соларне електране за потребе локалних заједница на Старој планини. Када је у питању енергија ветра, до краја ове године ће бити завршено и прво производно постројење Електропривреде Србије из обновљивих извора енергије. У наредних неколико година планирано је да се заврши 1 GW самобалансираних соларних електрана са батеријским системима за складиштење електричне енергије кроз стратешко партнерство, где се постиже чиста енергија и већа сигурност снабдевања. У овој години ће се завршити израда техничке документације која ће омогућити почетак припремних радова на изградњи реверзибилних хидроелектрана “Бистрица“ и то следеће године, који је најважнији пројекат у енергетском сектору и који ће омогућити увођење нових капацитета из обновљивих извора енергије. Када је у питању подршка изградњи реверзибилних хидроелектрана, Влада Јапана је прошле недеље потврдила да је формализовала процес.

 Крајем априла ове године пуштено је у рад постројење за одсумпоравање гасова у ТЕНТ А, у вредности од 215 милиона евра, што представља највећи еколошки пројекат у некој термоелектрани тренутно у Европи, а трећи у свету. Емисија сумпор-диоксида се смањила чак 30 пута, а емисија прашкастих материја је битно редукована. План је да се следеће године пусти у рад постројење ТЕНТ Б, и тиме ће се ставити тачка на питање емисије штетних гасова на ЕПС-овим великим блоковима у ТЕНТ, али и у Термоелектрани Костолац, где су таква постројења већ завршена. Ова постројења производе више од 90 % електричне енерије из термоелектрана.

 Србија је једина чланица ЕнЗ на Западном Балкану која има функционално и тржиште дан унапред и дневно тржиште електричне енергије. Поред тога, Србија има систем гаранција порекла у складу са прописима Европске уније. Обављена је јавна расправа и завршен Нацрт интегрисаног националног енергетског и климатског плана Србије за период до 2030. године са визијом до 2050. године. Наставиће се са реализацијом пројеката у области енергетске ефикасности, као и примени мера који ће допринети смањењу гасова са ефектом стаклене баште за 40,3% у односу на емисије из 1990. године. Након јавне расправе, ускоро ће се пред Владом Републике Србије и пред посланицима Народне скупштине наћи Стратегија развоја енергетике до 2040. године. Оно што је јако битно, а тиче се енергетске ефикасности је то да се стално повећава број домаћинстава које држава и општине субвенционишу. Прошле године је 10.000 домаћинстава добило уговоре за субвенције. Уведена је новина, а тиче се енергетски угрожених купаца који не могу да обезбеде сопствена средства, да субвенције иду чак и до 90 %. Србија је усвојила Стратегију нискоугљеничног развоја до 2030. године, са пројекцијама до 2050. године. За достизање климатске неутралности потребна су значајна финансијска средства, и Србија рачуна на помоћ Европске уније.

 Што се тиче енергетске безбедности, Србија је најбоља међу уговорним странама ЕнЗ. У децембру прошле године је пуштена у рад гасна интерконекција Србија-Бугарска. Захваљујући овом пројекту, наставља се са даљом гасификацијом оних делова земље (Димитровград, Бела Паланка, Пирот) који нису имали приступ гасу као енергенту. Унапређен је оквир који регулише процедуру остваривања права на попусте за електричну енергију, гас или грејање, кроз стицање статуса енергетски угроженог купца. Пензионерима са најнижим пензијама је нпр.омогућено да у зимским месецима (између октобра и марта) добију умањене месечне рачуне за електричну енергију. У плану је усвајање од стране Владе Републике Србије измена и допуна Закона о енергетици, што ће омогућити даље транспоновање енергетских пакета прописа из Европске уније, али и олакшати пословање нашим привредним субјектима. Приоритет остаје енергетска независност, по најнижој цени за грађане и привреду. Републичка комисија за енергетске мреже која јенедавно основана, омогућила је раздвајање у сектору гаса.

 Председник Савета Агенције за енергетику Републике Србије Дејан Поповић, истакао је да је ово један од најбољих извештаја Секретаријата ЕнЗ. Истакао је АЕРС, као независвно регулаторно тело, нема овлашћења да раздваја делатности у предузећима, већ АЕРС тек након што се субјекти раздвоје, врши сертификацију тих субјеката и утврђује да ли су раздвојена по закону. Чињеница је да је Транспортгас Србија већ три пута предавао захтев за сертификацију и три пута је одбијен од стране АЕРС-а зато што је захтев био непотпун, што значи да АЕРС ради законом прописан посао. Што се тиче Правила за прикључење, завршена су још новембра 2023. године, а што се тиче раздвајања делатности, Транспортгас је предао захтев за сертификацију и поступак ће бити завршен у законском року. Гастранс је наставак Турког тока о прелази преко територије Србије. Практично је веза између две државе Бугарске и Мађарске. По тада важећем Закону о енергетици, АЕРС је дала је Акт о изузећу инвеститорима у тај гасовод. Закон је тада предвиђао да Агенција у највећој мери уважи мишљење Секретаријата ЕнЗ што је урађено. Примедбе које нису уважене, нису биле уважене због тога што то није било у складу са Законом. Акт о изузећу Гастранс је само на 55% ка излазима ка Србији, а то значи да они који су изградили гасовод имају само 55% капацитета који иде ка Србији, а 45% је отворено за било ког трговца. Назначено је да је то далеко већа отвореност гасовода поготово ка излазима ка Србији, и ако се узме пример ТАП-а, то је гасовод који иде преко Албаније и акт који је дала Албанија је одобрила изузеће чак 95%, а само 5 % је остало за било ког трговца. Ако се гледа потрошња Србије од око 3 милијарде кубика годишње, изградњом интерконектора који има капацитет од милион и осамсто кубика, нејасно је зашто се стално спочитава Србији да није потпуно уважено мишљење Секретаријата ЕнЗ када је у највећој мери уважено. Изразио је наду да наредне године ово неће бити проблем јер је АЕРС независно регулаторно тело и не бави се политиком, већ се бави стриктно применом закона.

 Члан Савета АЕРС Дејана Стефановић Костић, истакла је да је детаљно анализиран имплементациони извештај. Указала је на став у Извештају у коме је наведено да је изменама и допунама Закона о енергетици успостављена независна Комисија за вршење контроле над операторима мреже која је регулатор и која би требало да поново да процени усаглашеност са критеријумима раздвајања делатности. Измена је анализирана у складу са Законом о енергетици и повезаним прописима Републике Србије. Промена је позитивна и још више има функцију контроле над операторима преносног система и између енергетског субјекта који обавља фукцију производње и складиштења. АЕРС ће само потврдити постојећу сертификацију. Нема основа за поновно преиспитивање и сертификацију Електромреже Србије. Цене балансних капацитета помоћних услуга су регулисане. Познато је да у региону нема довољно електричне енергије, да је балансирање велики проблем, да ЕМС због хаварија не сме остати без балансне енергије и да је то био један од разлога за регулисање ових цена, а други разлог је недостајање енергије унутар дневног тржишта. Обзиром да је у јулу 2023. године ово тржиште успостављено, биће уведен хибридни модел и по њему ће бити одређена максимална цена. Други снабдевачи би бидовали на аукцијама, а све недостајуће капацитете би обезбеђивао ЕПС. То нијe регулисано Законом па ће ускоро бити решено изменама и допунама Закона о енергетици. Што се тиче повећане доминације ЕПС на малопродајном тржишту, она је последица Препоруке о максималним ценама која довела је до преласка потрошача на ЕПС. Према сазнањима које има АЕРС, у складу са чланом 57. Закона о енергетици, који се односи на праћење функционалности тржишта електричне енергије, Влада јесте због високог раста цена привремено ограничила цене за индустријске потрошаче, као што је радила цела Европа (изузев три земље). Предложила је да се у извештају не наводи као примедба нешто што што је радила цела ЕУ. ЕПС није имао доминацију на тржишту, већ је био у неповољнијим условима у односу на остале снабдеваче јер своју произведену електричну енергију није могао да прода по тржишним ценама, за разлику од осталих снабдевача. Указала је на навод у Извештају да ни један оператор транспортног система у Србији није сертификован у складу са прописима ЕнЗ и истакла да ни један оператор транспортног система не би ни требало да буде сертификован у складу са ЕнЗ већ са прописима Републике Србије. Да би неки пропис постао део нашег националног система постоји процедура коју мора да прође. АЕРС сада први пут разматра сертификацију Транспортгаса који управља гасоводном мрежом у износу од 83% . Акт о изузећу је дат Гастранс који управља на 13% мреже и Југоросгаз који послује на 3% мреже.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- зашто државни органи не утичу на руске партнере да се реши проблем сертификације „Југоросгас-транспорта“, посебно када се има у виду да је у укупној потрошњи гаса у Републици Србији од 3 милијарде кубних метара годишње, учешће компаније Југорозгас износи око 40 милиона кубних метара гаса

као и проблем у снабдевању и транспорту електричне енергије;

- каква је ситуација са депонијом у Ужицу, која тренутно гори, и шта ће држава да уради у наредном периоду да не дође до еколошке катастрофе;

- у којој је фази израда најважнијих стратешких докумената у области енергетике, као што су НКЕП и Стратегија развоја енергетике, који ће дати одговоре на питање на који начин ће енергетски сектор утицати на целокупну привреду у Србији;

- на који начин се прати емисија загађења термоелектрана и на који начин се спречава;

- да ли се пројекат уградње паметних бројила може очекивати на територији целе Србије.

 У дискусији је изражено задовољство наводима у извештају, посебно у делу извештаја о дистрибуцији и снабдевању електричном енергијом.

 Изнето је мишљење да од компаније „Гастранс“ која транспортује гас од границе са Бугарском до границе са Мађарском, превише зависи снабдевање Србије гасом, али и централног дела Европе. На сајту ЕнЗ постоји Мишљење Секретаријата ЕнЗ из 2019. године да се ГАСТРАНС-у да акт о изузећу и да га регулатор сертификује. Изнето је мишљење да оцене у Извештају о имплементацији треба да буду блаже, посебно имајући у виду позитивне ефекте које је ова компанија остварила својим утицајем на тржишту гаса у региону и адекватног нивоа залиха у складишту Банатски Двор. Не стоји примедба у Извештају о приступу треће стране на интерконекцији Хоргош, посебно имајући у виду вишеструко нижу цену гаса у неким периодима на територији Србије. Упориште ове тврдње је у чињеници да остаје 1,3 милиона кубних метара гаса слободних капацитета у Србији за које није било заинтересованих. Указано је на питање компаније из Румуније која има само два запослена, а која је прошле године извезла електричну енергију у вредности од 400 милиона евра и оцењено да у Извештају нису објективно дате примедбе на функционисање гасног сектора у односу на сектор електричне енергије.

 Изнето је мишљење да у трговини енергентима држава треба да се руководи тржишним принципима, без политичке пристрасности.

 Истакнуто је да се у Извештају оцењује да Србија нема сигурност када је у питању снабдевање нафтом и гасом, као и да је забрињавајући ниво имплементације у области унапређења заштите животне средине. Од 58 система даљинског грејања, само једна четвртина наплаћује потрошњу енергије за грејање по утрошку, што је велики проблем када се има у виду куповна моћ грађана. Поред тога, задржавање цена у неким локалним самоуправама на ниском нивоу који онемогућава просту репродукцију, чини пословање топлана у тим локалним самоуправама неодрживим. Када је у питању повећање енергетске ефикасности стамбених заједница, изнето је мишљење да је такође проблем у ниској куповној моћи грађана, који нису спремни да уђу у инвестиције.

 Изнета је примедба што министар рударства и енергетике Дубравка Ђедовић Хандановић није остала у сали у делу седнице када народни посланици постављају питања.

 У одговору на постављена питања, изнете примедбе и сугестије, Вељко Ковачевић, државни секретар у Министарству рударства и енергетике, истакао је да је добра вест да је још у претходном мандату израђен текст Стратегије развоја енергетике и НЕКП који су прошли све законодавне процедуре. Сачинила их је велика интерресорна радна група коју чини 50 чланова и представника разних невладиних организација. У тренутку када је очекивано да ће проћи и само усаглашавање ушло се технички мандат. По формирању Владе у плану је да се спроведе тај преостали део. Указано је да су добили коментаре Енергетске заједнице где је најзначајнија примедба се односи на учешће обновљиве изворе енергије у енергетском миксу где је одлуком Савета Енергетске заједнице са краја 2022. године наведено да треба да буде 40%, ми смо ставили 33,6%. Изнето је да током презентације није довољно прецизно изведено да је у самом интегрисаном тексту плана навели да ћемо се користити правом из члана 6. Одлуке да ћемо доставити образложења зашто одступамо од плана који је утврђен одлуком Савет. Образложења су врло јасна, технички се односе на проблеме ба систему грејања и хлађења. Да бисмо испунили циљ за топлотне пумпе то значи ми треба да инсталирамо 450 хиљада топлотних пумпи, а 2021. године је само 4000 било у продаји. Још драстичнији пример је биомасе где је циљ постављен тако да би угрозили одрживи развој фонда. СВе те корекције које су довеле до одступања до оног циља су оправдани и образложени. Усвему осталом ми испуњавамо постављене циљеве. Припремљен је и нацрт стратегије развоја енергетике и претпоставка је да ће у наредна два месеца бити финализован тај текст и ући у тај поступак јавне расправе и да ћемо у првих 100 дана успети да пустимо и на Владу усвајање предлога стратегије. Блок б3 је јако важан за систем ове земље и то је базна енергија којка је нама преко потребна. У зависности од године увек је на граници или га немамо довољно па онда мора да се компезује кроз увоз. Б3 ће нам донети сигурност у планирању и зато јеон јако важан, радује нас чињеница да ћемо га коначни имати на мрежи и очекујемо да ће до краја јуна бити готови грађевниски радови и да прођемо након тога процедуру око издавања неопходних дозвола како би већу новембру био на мрежи. Истакнуто је да је блок Б3 током пројектовања предвидео примарене редукције штетних материја. У наредне четири године се предвиђа први велики ремонт да се уведу и секундарне редукцијешто ће нас довести на драстичан нижи ниво емисија у односу на стандарде ЕУ. Примарну редукцију штетних гасова су спровели у Термоелектрани Костолац Б1 и Б2 и очекује се да ће у наредне две године бити спроведено секундарно смањење емисије штетних гасова. Наше термоелектране у наредних пет година ће бити на нивоу ваздушних бања, јер се инсистира на бат принципима. Синергија приватног и јавног сектора јако је важна и покушано је да се угради чак у одређене стратешке документе као што је трогодишњи план аукција. Када пођемо од циљева које нам је дефинисала Енергетска заједница то је јако тежак задатак финансијски и физички да се изведе све то. Да се постигне циљ у учешћу од 45% учешћем обновљивих извора енергије у облати производње електричне енергије треба око 3,5 гигавата и то је немогуће да држава сама уради. 2 гигавата би требало држава да обезбеди кроз јавно финансирање и 1,5 гигават кроз систем аукција. Систем аукција је на првом отварању показао колико је ефикасан и у првом кругу је добијено 450 мегавата, а кроз трогодишњи план аукција предвиђено је 870 мегавата кроз приватне пројекте. У јавном сектору само кроз пројекат самобалансираних соларних електрана која је у фази преговарања добиће се један гигават. Кроз реверзибилну електрану Бистрица плус ветропарк Костолац и још неколико пројеката, до 2030. године ће се остварити циљ од 3,5 гигавата из обновљивих извора енергије, чиме се постиже учешће од 45%. Када је у питању дистрибутивна мрежа, остварен огроман напредак у последње две године. Покренут је велик број пројеката важних за обичног грађанина, од замене броја стубова дистибутивне мреже до замене и реконструкције трафостаница. Циљ је да се до краја године замени 400.000 бројила. До сада је замењено око 200.000. Близу смо пола милиона паметних бројила што ће у великој мери променити функционисање и обрачун енергије.

 Помоћник министра заштите животне средине Душан Чаркић, истакао је да су представници Министарства животне средине активно укључени у санацију проблема пожара на депонији у Ужицу и да су свакодневно на терену са представницима Агенције за заштиту животне средине и представницима Министарства унутрашњих послова. Ангажовано је више десетина комада механизације за санирање проблема. Пожар је локализован и ради се на његовом гашењу. У селу код Ужица је постављена мерна станица која није забележила пораст средње дневне концентрације граничних вредности загађујућих материја. Изнето је да је у наредно периоду у плану и проширење и модернизација депоније у складу са сви европским стандардима да су опредељена средства из буџета, расписан је тендер и очекује се избор извођача.

 Председавајућа је истакла да је министар рударства и енергетике морала да напусти седницу Одбора пре краја, јер има обавезе које није могла да планира у моменту сазивања седнице Одбора.

 У дискусији су учествовали: Жарко Ристић, Жељко Веселиновић, Драган Станојевић, Далибор Јекић, Живан Бајић, Станислава Јаношевић, Горан Николић, као и Вељко Ковачевић и Душан Чаркић.

**Друга тачка дневног реда:** Одређивање два члана и два заменика члана делегације за учешће на састанцима Парламентарног пленума Енергетске заједнице

 Председавајућа је у уводном излагању изнела да је у Енергетској заједици највише тело које доноси одлуке Министарски савет ЕнЗ. На састанку одржаном 16. октобра 2015. године у Тирани, ради укључивања парламената у процес контроле имплементације, Министарски савет је донео Одлуку о успостављању редовних састанака Парламентарног пленума ЕнЗ. Пленум чине по два члана парламената потписница Уговора и исто толико чланова Европског парламента. Парламентарни пленум ЕнЗ прати примену Уговора о оснивању Енергетске заједнице, активно пружа подршку примени и остварењу циљева Уговора и ради на јачању демократског легитимитета и транспарентности процеса у ЕнЗ. Формално је формиран у децембру 2017. године, усвајањем Пословника. Тело се састаје два пута годишње, неформално већ једанаест година, а формално шест година.

 До сада су у раду Парламентарног пленума ЕнЗ учествовали др Александра Томић, Снежана Петровић, Верољуб Арсић и Дејан Раденковић, који су председавали Одбором у претходним сазивима Народне скупштине. По Пословнику Парламентарног пленума Енергетске заједнице националну делегацију чине два члана који имају своје заменике. Председник Одбора је по правилу члан Парламентарног пленума ЕнЗ, у складу са Пословником ППЕнЗ.

 Већином гласова (11 гласова „за“) Одбор је прихватио предлог Снежане Пауновић, председника Одбора, да се за чланове Парламентарног пленума изаберу народни посланик Никола Радосављевић, заменик председника Одбора и народни посланик Снежана Пауновић, председник Одбора.

 Одбор је већином гласова (11 гласова „за“) прихватио предлог Снежане Пауновић да се за заменике чланова изаберу народни посланици Тијана Давидовац и Жарко Ристић, чланови Одбора.

 Седница је закључена у 13 часова и 15 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Снежана Пауновић